Akademidirektør Lia Leffland fylder 50

**Fredag den 2. marts 2018 runder ATV’s direktør Lia Leffland 50 år. Dagen markeres med en reception.**

En af de markante stemmer i debatten om teknologi, uddannelse og innovation runder et skarpt hjørne fredag den 2. marts. Lia Leffland, direktør i ATV – Akademiet for de Tekniske Videnskaber – fylder 50 år denne dag.

Da Lia Leffland tiltrådte som leder af ATV-sekretariatet i 2012, kunne opgaven lidt firkantet formuleres således: Genopbyg organisationen og revitalisér Akademiet efter nogle vanskelige år.

Den opgave er løst i en grad, så ATV med stormskridt har bevæget sig tilbage ind i centrum af Videns- og Teknologidanmark. En dagsorden, som bliver sat i rammerne af et ambitiøst Science & Engineering-projekt, hvor Lia Leffland spillede en nøglerolle i udviklingen og fundraisingen.

Selv fremhæver Lia Leffland, at ATV’s medlemmer er og bliver omdrejningspunktet i Akademiet. Det er deres faglige viden og energi, som gør ATV til en unik organisation. Det er i det spændingsfelt, at de mest værdiskabende projekter opstår, og det som gør akademidirektør-stillingen til noget særligt.

**Lytte-funktionen er altid tændt**
En hovedopgave for ATV’s direktør er derfor at ramme balancen mellem de 800 medlemmers mange ideer og behovet for en konstant, værdiskabende leverance af viden til virksomheder, universiteter og samfundet generelt.

Det kan til tider være udfordrende, når landets mest fremtrædende teknologiledere har en ønskeseddel, der er noget længere, end hvad økonomi og ressourcer i et sekretariat med 11 medarbejdere rækker til. Lia Leffland har taget den opgave på sig ved altid at være lyttende og indstillet på at forandre Akademiet – skridt for skridt.

Det sker ud fra den grundlæggende betragtning, at kultur spiser strategi til morgenmad. Altså må strategien bruges som løftestang til at ændre kulturen.

**Fra ATV til ministeriet og tilbage til ATV**

Da Lia Leffland blev ansat som akademidirektør, var der tale om et comeback til den organisation, hvor hun en del år tidligere havde været ansat som projektleder og leder af ErhvervsPhD-programmet.

Med afsæt i en uddannelse som kemiingeniør valgte hun ledervejen frem for forskervejen. Det bragte hende fra ATV til en stilling som kontorchef i først Undervisningsministeriet og siden Uddannelses- og Forskningsministeriet.

Privat er Lia Leffland gift med Mads Gustavsen, der er udviklingschef hos Oticon, og hun har to teenage-sønner samt en bonus-søn. Fritiden deles mellem hjemmet i Allerød og sommerhuset i Gilleleje.

**Reception fredag den 2. marts 2018**Der holdes reception i anledning af Lia Lefflands fødselsdag **fredag den 2. marts 2018 kl. 15.30 – 17.00** hos ATV, Hjortekærsvej 99, 2800 Kgs. Lyngby. Receptionen afholdes i FORCE Technology’s kantine.

# Om ATV

ATV er en uafhængig, medlemsdrevet tænketank. Akademiet arbejder for, at Danmark skal være en af fem førende Science & Engineering-regioner i verden
– til gavn for kommende generationer. ATV har 800 medlemmer, der er topledere, forskningsledere og topforskere i virksomheder, på universiteter og i vidensinstitutioner. Akademiets medlemmer medvirker til at implementere anbefalinger fra projekter i vidensmiljøer og virksomheder.

# Yderligere oplysninger

Akademidirektør Lia Leffland, T: 41 17 59 59, E: ll@atv.dk

Chefsekretær Lise Thurmann, T: 45 96 08 23, E: lt@atv.dk